《西江月慢》
清代·蒋敦复

乘风万里，飞一叶、浪花千尺。横海拥楼船，蓬山西望，钓龟竿掷。

奈壮怀、未遂平生，夕烟江上，且吹渔笛。渺水天、四顾茫茫，兹意问谁识。

叹远树、无枝依倦翼。看满野、蜚鸿似织。酹酒江神盟誓在，祗此言难食。

纵绿林、豪客相逢，刺船而去，可知端的。正鼓枻、山色月明空籁寂。

作者简介：（1808—1867）清江苏宝山人，原名尔锷，字纯甫，号剑人。诸生。少时一度出家为僧，名铁岸，一称妙尘。曾以策干杨秀清，后又作诗献曾国藩。识英语。后在上海为人佣书。有《啸古堂集》等。